PAGE  
4

ΔΗΜΗΤΡΙΟΣ ΜΥΤΙΛΗΝΑΙΟΣ [ΛΕΣΒΙΟΣ], Ο ΕΚ ΠΛΩΜΑΡΙΟΥ
Ο Δημήτριος Μυτιληναίος είναι γνωστός μελοποιός του 18ου αιώνα. Στα μουσικά χειρόγραφα μαρτυρείται συνήθως υπό την απλή αναγραφή Δημήτριος ο Μυτιληναίος, αναγραφή που προσδιορίζει βεβαίως την πατρίδα του, το νησί της Μυτιλήνης· αυτός ο χαρακτηρισμός εναλλάσσεται, σε ορισμένα χειρόγραφα, με τον αντίστοιχο προσδιορισμό Δημήτριος ο Λέσβιος [βλ. χαρακτηριστικά τους κώδικες: Ολυμπιωτίσσης 205 (18ος αι.), φ. 542r. Διονυσίου 578 (2ο μισὸ 18ου αι.), μεταξύ φφ. 211r-224r. Δοχειαρίου 356 (αρχές 19ου αι.), μεταξύ φφ. 277r-313r. Παύλου 15 (έτους 1813), σ. 706], ενώ σποραδικά απαντούν και μαρτυρίες που τον περιγράφουν ως Δημήτριο Πλωμαρίτη [βλ. χαρακτηριστικά τους κώδικες: Παντελεήμονος 1012 (έτους 1768), φ. 220r. ΡΑΙΚ 44 (έτους 1796), φ. 161v], μαρτυρίες που διευκρινίζουν, προφανέστατα, το χωριό απ’ το οποίο κατήγετο, το Πλωμάρι της Λέσβου. Πλέον ενδεικτική είναι αντίστοιχη μαρτυρία στον κώδικα Ιβήρων 997 (τέλη 18ου αι.), φ. 81r [όπου ανθολογείται ένα κοινωνικό των Κυριακών, Αινείτε τον Κύριον, του Δημητρίου σε ήχο βαρύ], καθ’ ότι ο άδηλος γραφέας αυτού του χειρογράφου αφ’ ενός μεν συμπληρώνει το επίτιτλο της σύνθεσης (γράφοντας δίπλα στην αρκτική αναγραφή [: Δημητρίου Μυτιληναίου] τη διευκρίνιση του Πλουμαρίτου, αφ’ ετέρου δε προσθέτει (στην κάτω ώα του ίδιου φύλλου) την εξής ενδιαφέρουσα είδηση: Ούτος ο Πλουμαρίτης έζη έως το αψος’ ἔτους. Εάν η παραπάνω μαρτυρία ανταποκρίνεται όντως στην πραγματικότητα, τότε πλέον δηλοποιείται το ακριβές έτος θανάτου του Δημητρίου Μυτιληναίου (+ 1776). Πρέπει, πάντως, να σημειωθεί ότι αυτή η είδηση μάλλον δημιουργεί στην έρευνα ένα επιπλέον πρόβλημα: Εάν το 1776 θεωρηθεί ως έτος θανάτου του, η γέννησή του θα πρέπει να προσδιοριστεί, συνεκδοχικά, στα τέλη (το πολύ μέσα στην τελευταία 15ετία) του 17ου αιώνα. Αυτός ο εύλογος υπολογισμός, όμως, εμφανίζεται ασύμβατος με τους δύο (ως σήμερα γνωστούς) φερόμενους ως αυτόγραφους κώδικες του Δημητρίου, δηλαδή τα χειρόγραφα (αμφότερα Στιχηράρια Τριωδίου και Πεντηκοσταρίου) Ιβήρων 1258 (του έτους 1701) και Βιβλιοθήκης Κοραή Χίου 177 (του έτους 1704). Βεβαίως, έχει ήδη επισημανθεί ότι τα συγκεκριμένα χειρόγραφα [που, παρ’ ότι γράφονται κατά διαφορετικές χρονολογίες, έχουν το ίδιο ακριβώς περιεχόμενο και κυρίως το ίδιο κωδικογραφικό σημείωμα] είναι γραμμένα από δύο διαφορετικούς γραφείς και αποτελούν μάλλον «αντίγραφα του πραγματικού αυτογράφου του Δημητρίου του Μυτιληναίου»· αλλά και αυτό το (υποτιθέμενο και λανθάνον) αυτόγραφο του Δημητρίου θα ήταν, εύλογα, αρχαιότερο (έστω και κατά τι). Άρα, ή θα πρέπει η χρονολογία γέννησης του Δημητρίου να μετατεθεί στις αρχές (τουλάχιστον) του 4ου τετάρτου του 17ου αιώνα [και να υποτεθεί ότι ο ίδιος απεβίωσε (το έτος 1776) εκατοντούτης], η θα πρέπει να τεθεί εν αμφιβόλω η παραδεδομένη (και προσημειωθείσα) χρονολογία θανάτου του.
Το πρόβλημα, ενδεχομένως, θα λυνόταν εάν θεωρούσαμε ότι υπό τους παραπάνω χαρακτηρισμούς κρύβονται δύο πρόσωπα: αφ’ ενός μεν ο [αρχαιότερος] Δημήτριος ο Μυτιληναίος, αφ’ ετέρου δε ο [νεότερος], ομώνυμος και ομοπάτριδάς του, Δημήτριος ο Λέσβιος ο και Πλωμαρίτης· δύο πρόσωπα που κατά συγκυρία ασχολήθηκαν με τη σύνθεση του ίδιου ποιήματος: ενός κοινωνικού των Κυριακών σε ήχο βαρύ. Ενισχυτική μαρτυρία γι’ αυτήν την εικασία αποτελεί η συναπτή ανθολόγηση, στον κώδικα NkS 2747,2o  (2ο μισό του 18ου αι.), φ. 197r-v, δύο κοινωνικών των Κυριακών σε ήχο βαρύ, αποδιδομένων του μεν πρώτου στον κυρ Δημήτριο τον Λέσβου του δε δευτέρου στον κυρ Δημήτριο τον Μυτιληναίο. Η υπόθεση, πάντως, παραμένει ανοικτή προς περαιτέρω διερεύνηση, πολλώ δε μάλλον επειδή στα μουσικά χειρόγραφα αποδίδονται σ’ αυτόν τον εικαζόμενο δεύτερο Δημήτριο τον Λέσβιο όχι μόνον το κυριακό κοινωνικό σε ήχο βαρύ [όπως συμβαίνει στους κώδικες Ιβήρων 997 (τέλη 18ου αι.), φ. 81r. Ολυμπιωτίσσης 205 (18ος αι.), φ. 542r. Δοχειαρίου 356 (αρχές 19ου αι.), μεταξύ φφ. 277r-313r. Παύλου 15 (έτους 1813), σ. 706], αλλά και συνθέσεις που σε άλλες μουσικές πηγές σχετίζονται απερίφραστα με τον πρώτο Δημήτριο, τον Μυτιληναίο [όπως, για παράδειγμα στον κώδικα Διονυσίου 578 (2ο μισὸ 18ου αι.), μεταξύ φφ. 211r-224r, όπου Δημήτριος ο Λέσβιος εμφανίζεται ως συνθέτης τριών κυριακών κοινωνικών, στους ήχους α’, πλ. α’ καὶ βαρύ· ή στον κώδικα Παντελεήμονος 1012 (έτους 1768), φ. 220r, όπου Δημήτριος ο Πλωμαρίτης εμφανίζεται ως συνθέτης του θεοτοκίου κοινωνικού Ποτήριον σωτηρίου λήψομαι σε ήχο πλάγιο του τετάρτου]. 

 
Ο Δημήτριος αυτομαρτυρείται [στα βιβλιογραφικά σημειώματα των δύο προμνημονευθέντων (φερομένων ως) αυτογράφων του] ως μαθητής του περίφημου Πέτρου του Μπερεκέτη· ιδού πως το περιγράφει, μάλιστα δε κατά τρόπο έμμετρο, στο τμήμα εκείνο του κολοφώνος που παραμένει κοινό και στα δύο αυτά χειρόγραφα:

Δόξα σοι, πάτερ άναρχε, [και] ποιητή των πάντων,

δόξα σοι, υιέ συνάναρχε, ο τεχθείς δια πάντων,

δόξα σοι, πνεύμα άγιον, το τριλαμπές και θείον, 

ο δους αρχήν και τέλος τε εις το παρόν βιβλίον.

Νυν δε αιτούμεν, δέσποινα, όπως λιταίς ποιήσης,

εις τον εκ σου άνευ σποράς, ίνα μοι ελεήση·

και των αγγέλων τάγματα, ομού τε και δυνάμεις,

μαρτύρων άπας ο χορός και πάντων των αγίων,

πρεσβεύσατε προς Κύριον, δια του χριστωνύμου

λαού και κλήρου του Χριστού και του χαριτωνύμου.

Δώση υγείαν και ζωήν, πολυετή ειρήνην,

εις κυρ Πέτρον μουσικώτατον και την ζωήν εκείνην,
Δημήτρη και μαθητού αυτού, αμαρτωλού αθλίου.

Η χείρα γαρ μαραίνεται, ο γράψας τελειούται,

όσοι το κλάται γαρ λοιπόν πάντοτε συγχωρείται,

εξ αγνωσίας μου πολλής και εξ απροσεξίας,

λάθη πολλά εντυγχάνουσι άνευ διορθωσίας,

διόρθωσον, ω μουσικέ, δι’ αγάπην Σωτήρος,

και αξιώση μοι αυτός της δεξιάς μερίδος.

Η μαθητεία του κοντά στον Μπερεκέτη (άγνωστη άλλοθεν) θα πρέπει οπωσδήποτε να πραγματοποιήθηκε στην Κωνσταντινούπολη, μέρος όπου κατ’ εξοχήν δραστηριοποιήθηκε ο εν λόγω διδάσκαλος. Ενισχυτικό στοιχείο γι’αυτή τη σχέση δασκάλου-μαθητή είναι το γεγονός ότι ο Δημήτριος μαρτυρείται και ως συντμητής ενός κρατήματος Πέτρου του Μπερεκέτη (βλ. στον κώδικα ΜΠΤ 723 [έτους 1745], φφ. 433v-434v: Του αυτού [sc. Μπερεκέτη], εσυντομήθη υπό κυρ Δημητρίου Μυτιληναίου· ήχος α’ Ανενενε). Η εμφάνιση στον συγκεκριμένο κώδικα του Δημητρίου ως συντμητού αποτελεί, προφανώς, απτή μαρτυρία για το ύψος των μουσικών του γνώσεων. [Ο Μανόλης Κ. Χατζηγιακουμής, Χειρόγραφα εκκλησιαστικής μουσικής (1453-1820). Συμβολή στην έρευνα του νέου ελληνισμού, Αθήνα 1980, σσ. 41, 92 (υποσημ. 182-183), μνημονεύει τον εν λόγω Δημήτριο και ως εξηγητή του μελοποιημένου σε ήχο πρώτο καλοφωνικού ειρμού Πέτρου του Μπερεκέτη Εν τη βροντώση καμίνω· ωστόσο, αυτή η εξήγηση [που καταχωρίζεται και πάλι στον κώδικα ΜΠΤ 723, φ. 469r-v] απερίφραστα αποδίδεται στο χειρόγραφο στον Δανιήλ [αρχιερέα] Μυτιλήνης, πράγμα που και ο ίδιος ο Χατζηγιακουμής σχολιάζει σε άλλο σημείο (σσ. 164, 220) του βιβλίου του, παραθέτοντας μάλιστα [φωτογραφικό δείγμα 74] και πανομοιότυπο του συγκεκριμένου φύλλου του κώδικα].  

Το προσωπικό συνθετικό έργο του Δημητρίου Μυτιληναίου είναι εξαιρετικά περιορισμένο και αφορά αποκλειστικά τον λεγόμενο κοινωνικό ύμνο. Στη χειρόγραφη παράδοση ολοκλήρου του 18ου αιώνα ξεχωρίζει σαφώς ένα κοινωνικό των Κυριακών, Αινείτε τον Κύριον, μελοποιημένο σε ήχο βαρύ [με ευρύτατη ανθολόγηση στους κώδικες αυτής της περιόδου· μνημονεύονται ενδεικτικά οι ακόλουθοι: Ξηροποτάμου 276 (1ο μισὸ 18ου αι.), φφ. 159r-160r. Παύλου 36 (1ο μισὸ 18ου αι.), σ.  641 κ.ε. Ξηροποτάμου 277 (μέσα 18ου αι.), φφ. 73v-75r. Ξηροποτάμου 366 (μέσα 18ου αι.), φ. 9r κ.ε. Παντελεήμονος 972 (μέσα 18ου αι.), φφ. 3r-7r. Παντελεήμονος 994 (μέσα 18ου αι.), φφ. 281r-282r. Δοχειαρίου 407 (μέσα 18ου αι.), μεταξύ φφ. 67r-69v. Παντελεήμονος 954 (μέσα 18ου αι.), μεταξύ φφ. 103r-110v. Λειμώνος 251 (μέσα 18ου αι.), φφ. 291v-292v. ΡΑΙΚ 52 (μέσα 18ου αι.), φφ. 254v-255v και 275r-276r. Δοχειαρίου 321 (μέσα 18ου αι.), μεταξύ φφ. 156r-158v. Ξηροποτάμου 370 (έτους 1758), φφ. 34r-35v. Ξηροποτάμου 380 (έτους 1759), μεταξύ φφ. 409v-422r. Δοχειαρίου 363 (2ο μισὸ 18ου αι.), φφ. 394r-395v. Ξενοφώντος 123 (2ο μισὸ 18ου αι.), σσ. 542-543. Παύλου 37 (2ο μισὸ 18ου αι.), μεταξύ σσ. 409-447. Διονυσίου 578 (2ο μισὸ 18ου αι.), μεταξύ φφ. 211r-224r. NkS 2747,2o  (2ο  μισό 18ου αι.), φ. 197r-v. Ξηροποτάμου 382 (τέλη 18ου αι.), φφ. 2r-3r. Δοχειαρίου 359 (τέλη 18ου αι.), φφ. 221r-222r. Λειμώνος 248 (τέλη 18ου  αι.), σσ. 332-333. Λειμώνος 255 (τέλη 18ου αι.), φ. 120r-v. Εθνικής Βιβλιοθήκης της Ρωσίας 132 (18ος αι.), φ. 393r κ.ε. Ολυμπιωτίσσης 205 (18ος αι.), φ. 542r κ.ε. Διονυσίου 571 (έτους 1807), μεταξύ φφ. 295r-299r. Ξενοφώντος 153 (τέλη 18ου αι.), μεταξύ φφ. 97v-103v. Παύλου 15 (έτους 1813), σσ. 706-709]. Μικρότερη διάδοση έχουν δύο αντίστοιχα κοινωνικά των Κυριακών, μελοποιημένα στους ήχους πρώτο [βλ. ενδεικτικά: Λειμώνος 251 (μέσα 18ου αι.), φφ. 271r-272r. Δοχειαρίου 321 (μέσα 18ου αι.), μεταξύ φφ. 142v-145v. Ξηροποτάμου 380 (έτους 1759), μεταξύ φφ. 346v-363v. Διονυσίου 578 (2ο μισὸ 18ου αι.), μεταξύ φφ. 211r-224r. NkS 2747,2o  (2ο μισό 18ου αι.), φ. 177v κ.ε. Λειμώνος 248 (τέλη 18ου αι.), σσ. 328-329 και 335-337 [δύο συνθέσεις]. Εθνικής Βιβλιοθήκης της Ρωσίας 132 (18ος αι.), φ. 361v κ.ε.] και πλάγιο του πρώτου [βλ. ενδεικτικά: Παύλου 36 (1ο μισὸ 18ου αι.), σ.  641 κ.ε. Ξηροποτάμου 380 (έτους 1759), μεταξύ φφ. 390v-404r. Διονυσίου 578 (2ο μισὸ 18ου αι.), μεταξύ φφ. 211r-224r. NkS 2747,2o  (2ο μισό 18ου αι.), φ. 192v κ.ε. Λειμώνος 248 (τέλη 18ου αι.), σσ. 329-330. Ξενοφώντος 153 (τέλη 18ου αι.), μεταξύ φφ. 97v-103v], καθώς επίσης και άλλο κοινωνικό, αρμόδιο για θεομητορικές εορτές, Ποτήριον σωτηρίου λήψομαι, μελοποιημένο σε ήχο πλάγιο του τετάρτου [βλ. ενδεικτικά: Παντελεήμονος 1012 (έτους 1768), φ. 220r κ.ε. Δοχειαρίου 363 (2ο μισὸ 18ου αι.), φφ. 416v-419r. Λειμώνος 248 (τέλη 18ου  αι.), σσ. 339-341. Δοχειαρίου 359 (τέλη 18ου αι.), φφ. 231v-235v. Διονυσίου 571 (έτους 1807), φφ. 354r-355r]. Σποραδικά εντοπίζονται και ορισμένες ακόμη ομοειδείς συνθέσεις του ίδιου, όπως κοινωνικά των Κυριακών μελοποιημένα στους ήχους τρίτο [βλ. Λειμώνος 248 (τέλη 18ου αι.), σσ. 338-339] και πλάγιο του δευτέρου [βλ. Ξηροποτάμου 380 (έτους 1759), μεταξύ φφ. 404r-409v. NkS 2747,2o  (2ο μισό 18ου αι.), φ. 194v κ.ε. Λειμώνος 248 (τέλη 18ου αι.), σσ. 330-332], κοινωνικά με τα οποία και συμπληρώνεται ο ημιτελής (άνευ των δευτέρου, τετάρτου και πλαγίου του τετάρτου ήχων) κύκλος των κατά σύνθεσή του κοινωνικών των Κυριακών, καθώς και ένα άλλο κοινωνικό ψαλλόμενο σε μνήμες αγίων, Εις μνημόσυνον αιώνιον, μελοποιημένο στους ήχους πρώτο [βλ. ΡΑΙΚ 44 (έτους 1796), φφ. 161v-164r] και πλάγιο του τετάρτου [βλ. Λειμώνος 248 (τέλη 18ου  αι.), σσ. 341-346]. [Ο Μανόλης Κ. Χατζηγιακουμής, Μουσικά χειρόγραφα Τουρκοκρατίας (1453-1832), τόμος πρώτος, Αθήνα 1975, σ. 293, αποδελτιώνοντας τον κώδικα Λειμώνος 255 (των τελών του 18ου αιώνα), αποδίδει στον εν λόγω Δημήτριο και ένα ακόμη κοινωνικό των Κυριακών, μελοποιημένο σε ήχο πλάγιο του τετάρτου (καταχωρισμένο στα φφ. 120v-121r του παραπάνω κώδικα)· κατόπιν αυτοψίας του συγκεκριμένου κώδικα διεπιστώθη ότι εκεί ανθολογείται μια σειρά κυριακών κοινωνικών Δανιήλ του πρωτοψάλτου (ανθολογούμενη, στα φφ. 115r-121r, κάτω από την ακόλουθη ρουμπρίκα: Κοινωνικά κυρ Δανιήλ πρωτοψάλτου της Μεγάλης Εκκλησίας· ήχος α’ Αἰνεῖτε τον Κύριον), στον οικείο τόπο της οποίας προστίθενται απλώς δύο επιπλέον κοινωνικά: στα φφ. 116v-117r το μελοποιημένο σε ήχο τρίτο κοινωνικό Δαμασκηνού μοναχού του Ιβηρίτου και στα φφ. 120r-120v το μελοποιημένο σε ήχο βαρύ ομοειδές κοινωνικό του εν λόγω Δημητρίου του Μυτιληναίου].

